****

***Crna Gora***

***Ministarstvo poljoprivrede i ruralnog razvoja***

Na osnovu člana 2 i člana 3 Uredbe o uslovima, načinu i dinamici sprovođenja mjera agrarne politike („Službeni list CG“, broj 6/18) - program B.1 Podrška razvoju sektora morskog ribarstva i marikulture, mjera B-1.2. Unapređivanje sektora marikulture, budžetska linija B-1.2.1., Ministarstvo poljoprivrede i ruralnog razvoja raspisuje

**JAVNI POZIV**

**za dodjelu podrške za poboljšanje konkurentnosti i efikasnosti sektora marikulture za 2018. godinu**

**PREDMET**

Javnim pazivom za dodjelu podrške za poboljšanje konkurentnosti i efikasnosti sektora marikulture za 2018. godinu, utvrđuju se uslovi, način i kriterijumi na osnovu kojih se ostvaruje pravo na sredstva podsticaja u oblasti marikulture.

**DEFINICIJA KorisniKA PODSTICAJNIH SREDSTAVA**

Pravo na sredstva podsticaja, opredijeljena kroz ovu budžetsku liniju, mogu ostvariti privredna društva i preduzetnici koja imaju dozvolu za marikulturu pod uslovima utvrđenim ovim Javnim pozivom.

**Prihvatljive investicije**

Pravo na sredstva podsticaja za poboljšanje konkurentnosti i efikasnosti sektora marikulture može se ostvariti za:

* rekonstrukciju uzgajališta;
* izgradnju ili rekonstrukciju objekata za skladištenje hrane i skladištenje opreme;
* nabavku opreme za automatizaciju procesa uzgoja: automatske hranilice, sortir mašine, aeratori, sistem tečnog kiseonika, pumpe za utovar ribe, bazeni za transport žive ribe sa sistemom za tečni kiseonik, oprema za šokiranje ribe;
* nabavku opreme za poboljšanje higijene u pogledu bezbjednosti hrane i plasiranja proizvoda uzgoja na tržište: rashladne komore, ledomati, oprema za klasifikaciju i pranje školjaka, namjenski stolovi za čišćenje ribe i školjaka i vodootporne vage;
* nabavku polietilenskih zaštitnih mreža radi zaštite uzgajališta od predatora;
* nabavku ili rekonstrukciju splava za operativni rad uzgajališta.

**SPECIFIČNI Kriterijumi prihvatljivosti**

Pravo na sredstva podsticaja kroz ovu budžetsku liniju može se ostvariti samo pod uslovom da:

* su predmet nabavke isključivo novi materijali i oprema;
* podnosilac zahtjeva u posljednjih pet godina nije bio korisnik sredstava podsticaja za isti tip investicije za koju je prethodno ostvario pravo na sredstva podsticaja koja dodjeljuje Ministarstvo poljoprivrede i ruralnog razvoja;
* je podnosilac zahtjeva dostavio kopiju dnevnika uzgoja za 2017. godinu ovom ministarstvu;
* je podnosilac zahtjeva proizveo više od 5 t ribe ili školjaka u prethodnoj godini, odnosno u 2017. godini.

**NEPRIHVATLJIVI TROŠKOVI**

Pravo na sredstva podsticaja ne može se ostvariti za:

* Nabavku polovne opreme i materijala;
* Troškove uvoza, transporta i sličnih dažbina;
* Plaćanje u naturi;
* Troškove sopstvenog rada;
* Troškove obrtnih sredstava;
* Troškove osiguranja i registracije.

**VISINA PODRŠKE**

Maksimalno učešće sredstava podsticaja za kofinansiranje odobrenih investicija, iznosi do 50 % od ukupne investicije, a maksimalno do 7,000.00€.

Ukoliko ukupan iznos svih odobrenih investicija, pređe budžetom planirani godišnji iznos, visina podrške će se proporcionalno umanjiti svim podnosiocima zahtjeva.

Podrška se isplaćuje na kraju investicije nakon administrativne i kontrole na licu mjesta.

**POTREBNA DOKUMENTACIJA UZ ZAHTJEV ZA ODOBRAVANJE PODRŠKE**

Uz zahtjev za odobravanje podrške, dostavlja se sljedeća dokumentacija:

* Popunjen Obrazac zahtjeva za odobravanje podrške, koji je dat u prilogu ovog javnog poziva;
* Fotokopija dozvole za marikulturu;
* Fotografija objekta i postojećeg stanja i opreme na uzgajalištu;
* Skicu-prikaz postojećeg stanja (sa jasno naznačenim dimenzijama, odnosno površinom objekta) sa kratkim opisom u kom dijelu se planira investicija ako je predmet investicije rekonstrukcija uzgajališta, izgradnja ili rekonstrukcija objekata za skladištenje hrane i skladištenje opreme;
* Ugovor o korišćenju lokacije potpisan sa JP Morsko dobro, ako je predmet investicije izgradnja ili rekonstrukcija objekata za skladištenje hrane i skladištenje opreme;
* Fotokopija lične karte podnosioca zahtjeva;
* Fotokopija žiro računa podnosioca zahtjeva;
* Potpisana i pečatirana cjenovna ponuda, predmjer i predračun za planiranu investiciju, odnosno profaktura ako se nabavlja oprema, a ukoliko je predmetna dokumentacija na stranom jeziku, uz nju se dostavlja dokumentacija prevedena na crnogorski jezik od strane ovlašćenog sudskog tumača.

**POTREBNA DOKUMENTACIJA ZA ODOBRAVANJE PLAĆANJA**

Uz zahtjev za odobravanje plaćanja sredstava podsticaja dostavlja se sljedeća dokumentacija:

* Popunjen Zahtjev za odobravanje plaćanja, koji je dat u prilogu ovog javnog poziva;
* Original faktura ili račun;
* Dokaz da je kupljena roba, oprema ili usluga plaćena - fiskalni račun, ovjerena potvrda o prenosu sredstava ili ovjeren izvod iz banke kao dokaz o izvršenoj uplati, a u slučaju kada je investicija nabavljena iz inostranstva i ovjeren swift od strane banke i jedinstvena carinska deklaracija;
* Garantni list za nabavljenu opremu (ukoliko podliježe garanciji).

**NAČIN PODNOŠENJA ZAHTJEVA ZA ODOBRAVANJE PODRŠKE I ODOBRAVANJE PLAĆANJA**

Obrazac Zahtjeva za odobravanje podrške i Obrazac Zahtjeva za odobravanje plaćanja, može se preuzeti sa zvanične internet stranice ovog ministarstva <http://www.mpr.gov.me> ili u kancelariji br. 23 Ministarstva poljoprivrede i ruralnog razvoja, Rimski trg 46, Podgorica.

Popunjen obrazac zahtjeva dostaviti isključivo preporučenom poštom, na sljedeću adresu:

***Ministarstvo poljoprivrede i ruralnog razvoja***

***po Javnom pozivu za dodjelu podrške za poboljšanje konkurentnosti i efikasnosti sektora marikulture***

***Rimski trg br. 46, 81000 Podgorica***

Informacije u vezi sa ovim Javnim pozivom mogu se dobiti i putem telefona pozivom na broj:

**020/482-270**

Trajanje ovog Javnog poziva je 45 kalendarskih dana od dana objavljivanja Javnog poziva, dok će se obrada i odobravanje primljenih zahtjeva vršiti nakon završetka Javnog poziva.

**PROCEDURA REALIZACIJE**

Ministarstvo poljoprivrede i ruralnog razvoja formiraće Komisiju za dodjelu podrške, koja će razmatrati pristigle zahtjeve. Na osnovu Odluke Komisije o prihvatljivosti zahtjeva, prihvaćeni korisnici će dobiti Rješenje o odobravanju investicije za poboljšanje konkurentnosti i efikasnosti sektora marikulture. Realizacija investicija od strane korisnika može početi tek po donošenju Rješenja o odobravanju investicije. Krajnji rok za završetak investicije i podnošenje zahtjeva za isplatu je 15. oktobar 2018. godine. Nakon podnešenog Zahtjeva za odobravanje isplate, Komisija će sprovesti administrativnu kontrolu podnesenih zahtjeva i kontrolu na licu mjesta. Po obavljenoj kontroli realizovane investicije na licu mjesta, Komisija će pripremiti Izvještaj o obilasku sa foto-zapisom, na osnovu kojeg će Ministarstvo odlučiti o odobravanju za isplatu podrške. Odobreni iznos podrške biće isplaćen na žiro račun korisnika.

**NAPOMENE**

* Podnosilac zahtjeva odgovara za tačnost podataka i dokumentacije za ostvarivanje prava na podršku;
* Ministarstvo poljoprivrede i ruralnog razvoja provjeravaće realnost, osnovanost i tačnost prikazanih troškova i izvršenih uplata;
* Dokumentacija koja se podnosi uz zahtjev ne smije biti starija od 6 mjeseci;
* Prihvatljiva visina investicije u slučaju rekonstrukcije objekata je maksimalno 125 eura po m2, odnosno u slučaju izgradnje objekta je maksimalno 250 eura po m2 površine objekta u osnovi;
* Dostavljena faktura/ponuda treba da sadrži iznos investicije sa i bez PDV-a;
* Podrška se može ostvariti uz dokaz da je kupljena roba, oprema ili usluga plaćena i to fiskalni račun, ovjerena potvrda o prenosu sredstava ili ovjeren izvod iz banke kojim se dokazuje prenos sredstava dobavljaču/izvođaču radova za nabavljenu opremu i/ili izvršene radove uz **ovjerenu fakturu** za kupljenu opremu/izvedene radove i garanciju za kupljenu opremu; a u slučaju kada je roba nabavljena iz inostranstvai **ovjereni swift** od strane banke i **jedinstvenu carinsku ispravu**;
* Nabavka svih vrsta roba, usluga i radova može biti prihvatljiva za podršku samo ukoliko je dobavljač roba, pružalac usluga i/ili izvođač radova pravno lice koje je u CRPS registrovano za navedene djelatnosti;
* Realizacija investicije od strane korisnika može početi tek po donošenju Rješenja o odobravanju investicije;
* Izmjene na investiciji koja je priložena uz Zahjev za odobravanje podrške nijesu dozvoljene;
* Neće se podržati investicije za koje se provjerom utvrdi da je korisnik, odnosno lica u društvu privrednog društva korisnika, nalaze u krvnom srodstvu u pravoj liniji do bilo kog stepena, pobočnoj liniji do četvrtog stepena krvnog srodstva ili u tazbinskom srodstvu do drugog stepena sa dobavljačem roba ili izvođačem radova;
* Obaveze korisnika podrške, kao i sankcije u slučaju nepoštovanja istih utvrđene su Zakonom o poljoprivredi i ruralnom razvoju (“Sl. list Crne Gore”, broj 56/09, 34/14 i 1/15) i podrazumijevaju obavezu vraćanja primljenih sredstava uvećanih za iznos zatezne kamate, kao i gubitak prava na bilo koju podršku naredne dvije godine.

**Nepotpuna i neblagovremeno podnijeta dokumentacija se neće razmatrati.**